Projekts

LATVIJAS REPUBLIKAS MINISTRU KABINETS

2013. gada \_\_\_\_\_\_\_\_ Noteikumi Nr. \_\_\_\_\_\_

Rīgā (prot. Nr. \_\_\_\_\_\_.§)

**Noteikumi par izpildu darbību veikšanai nepieciešamajiem izdevumiem**

Izdoti saskaņā ar [Civilprocesa likuma](http://likumi.lv/doc.php?id=50500)

[Civilprocesa likuma](http://likumi.lv/doc.php?id=50500) 567. panta ceturto daļu un 620.10 panta otro daļu

**I. Vispārīgais jautājums**

1. Noteikumi nosaka:

1.1. izpildu darbību veikšanai nepieciešamo izdevumu apmēru un to maksāšanas kārtību;

1.2. ar nolēmuma izpildes nodrošināšanu saistīto izdevumu apmēru un maksāšanas kārtību lietās par bērna nogādāšanu atpakaļ uz valsti, kurā ir viņa dzīvesvieta;

1.3. zvērinātam tiesu izpildītājam izmaksājamās kompensācijas apmēra noteikšanas un izmaksas kārtību gadījumos, kad piedzinējs ir atbrīvots no sprieduma izpildes izdevumu samaksas.

**II. Izpildu darbību veikšanai nepieciešamo izdevumu apmērs un to maksāšanas kārtība**

2. Nepieciešamos izdevumus, kas zvērinātam tiesu izpildītājam radušies, veicot izpildu darbības, sedz šādā apmērā:

2.1. par pasta izdevumiem – atbilstoši pasta pakalpojumu sniedzēja noteiktajam tarifam;

2.2. par dokumentu piegādāšanu, izmantojot citu piegādes veidu, – atbilstoši izvēlētajam piegādes veidam;

2.3. par banku un citu iestāžu pakalpojumiem – atbilstoši šo iestāžu izcenojumiem;

2.4. par informācijas saņemšanu, informācijas sniedzēja ņemto maksu un informācijas pieprasīšanas izmaksām – atbilstoši izvēlētajam pieprasīšanas līdzeklim;

2.5. par mantas izsoles sludinājuma, uzaicinājuma un citu izpildes gaitā nepieciešamo sludinājumu publicēšanu – atbilstoši noteiktajam izcenojumam parastajā kārtībā;

2.6. par citiem izdevumiem – atbilstoši preces pārdevēja vai pakalpojuma sniedzēja izcenojumiem.

3. Izdevumus, kas saskaņā ar attiecīgu līgumu izlietoti par eksperta pakalpojumiem, parādniekam piederošās mantas pārvadāšanu, glabāšanu (arī īpašuma pārraudzības izdevumus) vai iznīcināšanu, sedz saskaņā ar pakalpojuma sniedzēja izcenojumu, bet nepārsniedzot attiecīgajā apvidū esošo vidējo maksu par atbilstošiem pakalpojumiem.

4. Ja sprieduma izpildes nodrošināšanai nepieciešams izmantot transportlīdzekli, zvērināts tiesu izpildītājs izmanto tādu transportlīdzekli, lai varētu veikt ar konkrētā sprieduma izpildi saistītās darbības. Ceļa izdevumus šādā gadījumā veido:

4.1. maksa par transporta biļetēm, ja zvērināts tiesu izpildītājs izmanto sabiedrisko transportu;

4.2. izdevumi, kas saistīti ar transportlīdzekļa nomu atbilstoši pakalpojuma sniedzēja izcenojumam, bet nepārsniedzot attiecīgajā apvidū esošo maksu par taksometra izmantošanu;

4.3. maksa par degvielu (0,10 *euro* par katru nobraukto kilometru) un kompensācija par transportlīdzekļa nolietojumu un transportlīdzekļa ekspluatācijas izdevumiem (0,04 *euro* par katru nobraukto kilometru), ja zvērināts tiesu izpildītājs izmanto personīgo transportlīdzekli.

5. Piedzinējs var norādīt ierobežojumus zvērinātam tiesu izpildītājam izpildu darbību veikšanai (transporta veidu, paziņošanas veidu vai pieprasāmās informācijas limitu), pirms šādas darbības veiktas, ja vien tie nav pretrunā ar normatīvo aktu prasībām. Ja zvērināts tiesu izpildītājs ir pārkāpis norādītos ierobežojumus, piedzinējam ir tiesības iebilst pret sastādīto aprēķinu.

6. Izdevumus, kas saistīti ar izpildu lietas materiālos esoša dokumenta kopijas izgatavošanu, ja tā veikta pēc piedzinēja vai parādnieka lūguma vai kopijas izgatavošana nepieciešama izpildu darbību nodrošināšanai, sedz šādā apmērā:

6.1. par A4 formāta kopijas izgatavošanu – 0,14 *euro* par vienu lapu;

6.2. par A4 formāta abpusējas kopijas izgatavošanu – 0,20 *euro* par vienu lapu.

7. Lietās par bērna nogādāšanu atpakaļ uz valsti, kurā ir viņa dzīvesvieta, ja piedzinējs nolēmuma izpildē nepiedalās, papildus šajā nodaļā minētajam ar nolēmuma izpildes nodrošināšanu saistītos izdevumus sedz šādā apmērā:

7.1. par izdevumiem, kas saistīti ar bērna uzturēšanos krīzes centrā vai citos drošos apstākļos, – atbilstoši pakalpojuma sniedzēja izcenojumam;

7.2. par ceļa izdevumiem, kas saistīti ar bērna nogādāšanu atpakaļ uz valsti, kurā ir viņa dzīvesvieta, tai skaitā, ja nepieciešams, par ceļa izdevumiem turp un atpakaļ bāriņtiesas pārstāvim (neatkarīgi no izmantojamā transportlīdzekļa veida) – atbilstoši pakalpojuma sniedzēja izcenojumam, bet nepārsniedzot maksu, kāda izvēlētajam transportlīdzeklim noteikta par biļeti ekonomiskajā klasē. Šajā apakšpunktā noteikto ierobežojumu attiecībā uz maksas apmēru var neievērot, ja tas konkrētajā izpildu lietā būtiski kavētu nolēmuma izpildes nodrošināšanu vai varētu radīt kaitējumu bērna interešu aizsardzībai;

7.3. par tulka pakalpojumiem – atbilstoši pakalpojuma sniedzēja izcenojumam;

7.4. par psihologa pakalpojumiem – atbilstoši pakalpojuma sniedzēja izcenojumam;

7.5. par citiem izdevumiem, kas zvērinātam tiesu izpildītājam vai bāriņtiesai radušies, nodrošinot nolēmuma izpildi, – atbilstoši preces pārdevēja vai pakalpojuma sniedzēja izcenojumiem.

8. Izpildu darbību veikšanai nepieciešamos izdevumus, kā arī naudas summu to izdevumu segšanai, kas saistīti ar bērna nogādāšanu atpakaļ uz valsti, kurā ir viņa dzīvesvieta, pēc zvērināta tiesu izpildītāja pieprasījuma iemaksā zvērināta tiesu izpildītāja depozīta kontā Valsts kasē.

**III. Zvērinātam tiesu izpildītājam izmaksājamā kompensācija, ja piedzinējs ir atbrīvots no sprieduma izpildes izdevumu samaksas**

9. Izpildu lietās, kurās piedzinējs saskaņā ar likumu ir atbrīvots no sprieduma izpildes izdevumu samaksas, ar izpildu darbību veikšanu radušos izdevumu segšanai Tieslietu ministrija no ministrijai šim mērķim paredzētā finansējuma, reizi mēnesī šajos noteikumos noteiktajā kārtībā nodrošina kompensācijas izmaksu par katru zvērināta tiesu izpildītāja iecirkni, kurā tas veic amata pienākumus.

10. Zvērinātam tiesu izpildītājam mēnesī izmaksājamās kompensācijas apmēru nosaka, izmantojot šādu formulu:

KA = KB x LSk, kur

KA – mēnesī izmaksājamās kompensācijas apmērs;

KB – kompensācijas apmēra bāze;

LSk – zvērināta tiesu izpildītāja iecirknī, kurā zvērināts tiesu izpildītājs veic amata pienākumus, iepriekšējā ceturksnī izpildei iesniegto izpildu dokumentu skaits izpildu lietās, kurās saskaņā ar likumu piedzinējs ir atbrīvots no sprieduma izpildes izdevumu samaksas zvērinātam tiesu izpildītājam.

11. Zvērināta tiesu izpildītāja iecirknim izmaksājamās kompensācijas apmēra bāzi aprēķina, kārtējā ceturksnī Tieslietu ministrijas budžetā šim mērķim pieejamo valsts budžeta līdzekļu apmēru izdalot ar iepriekšējā ceturksnī izpildei iesniegto izpildu dokumentu kopējo skaitu izpildu lietās, kurās saskaņā ar likumu piedzinējs ir atbrīvots no sprieduma izpildes izdevumu samaksas zvērinātam tiesu izpildītājam.

12. Latvijas Zvērinātu tiesu izpildītāju padome, ņemot vērā Izpildu lietu reģistrā iekļauto informāciju par zvērinātu tiesu izpildītāju lietvedībā esošām izpildu lietām, apkopo un Tieslietu ministrijā iesniedz datus par:

12.1. iepriekšējā ceturksnī izpildei iesniegto izpildu dokumentu izpildu lietās, kurās saskaņā ar likumu piedzinējs ir atbrīvots no sprieduma izpildes izdevumu samaksas zvērinātam tiesu izpildītājam kopējo skaitu;

12.2. katrā zvērināta tiesu izpildītāja iecirknī atsevišķi iepriekšējā ceturksnī izpildei iesniegto izpildu dokumentu skaitu šo noteikumu 12.1. apakšpunktā minētājās izpildu lietās.

13. Šo noteikumu 12. punktā noteiktos datus Latvijas Zvērinātu tiesu izpildītāju padome apkopo un iesniedz Tieslietu ministrijā par šādiem pārskata ceturkšņiem: 1. ceturksnis (1. janvāris-31. marts), 2. ceturksnis (1. aprīlis-30. jūnijs), 3. ceturksnis (1. jūlijs-30. septembris), 4. ceturksnis (1. oktobris-31. decembris). Apkopotos datus Latvijas Zvērinātu tiesu izpildītāju padome Tieslietu ministrijā iesniedz šādos termiņos:

13.1. par 1. ceturksni - līdz aprīļa astotajam datumam;

13.2. par 2. ceturksni - līdz jūlija astotajam datumam;

13.3. par 3. ceturksni - līdz oktobra astotajam datumam;

13.4. par 4. ceturksni - līdz janvāra astotajam datumam.

14. Tieslietu ministrija, ņemot vērā šo noteikumu 12. punktā noteiktos datus, līdz katra gada aprīļa, jūlija, oktobra un janvāra 15. datumam:

14.1 pārskata zvērināta tiesu izpildītāja iecirknim izmaksājamās kompensācijas apmēra bāzi;

14.2.  šajā nodaļā noteiktajā kārtībā nosaka kompensācijas apmēru, kādā izmaksājama mēneša kompensācija zvērināta tiesu izpildītāja iecirknim kārtējā ceturksnī;

14.3. informē Latvijas Zvērinātu tiesu izpildītāju padomi par katram zvērināta tiesu izpildītāja iecirknim mēnesī izmaksājamās kompensācijas apmēru kārtējā ceturksnī.

15. Tieslietu ministrija katru mēnesi līdz 15. datumam zvērinātu tiesu izpildītāju iecirkņiem izmaksājamo kompensāciju atbilstoši kārtējā ceturksnī noteiktajam mēnesī izmaksājamās kompensācijas apmēram pārskaita no valsts budžeta šim mērķim paredzētajiem līdzekļiem Latvijas Zvērinātu tiesu izpildītāju padomes norādītajā kredītiestādes kontā. Ja pārskaitīšanas datums sakrīt ar brīvdienu vai svētku dienu, Tieslietu ministrija minēto summu pārskaita nākamajā darbdienā.

16. Latvijas Zvērinātu tiesu izpildītāju padome pārskaita katram zvērināta tiesu izpildītāja iecirknim piekrītošo kompensāciju uz zvērināta tiesu izpildītāja norādīto kontu.

17. Ja zvērināta tiesu izpildītāja iecirknis ir vakants, kompensācija tiek izmaksāta tam zvērinātam tiesu izpildītājam, kurš kompensācijas izmaksāšanas brīdī attiecīgajā iecirknī saskaņā ar likumu pastāvīgi veic amata pienākumus.

**IV. Noslēguma jautājumi**

18. Atzīt par spēku zaudējušiem Ministru kabineta 2011. gada 30. augusta noteikumus Nr. 670 „Noteikumi par izpildu darbību veikšanai nepieciešamo izdevumu apmēru un to maksāšanas kārtību” (Latvijas Vēstnesis 2011, 137. Nr.; 2012, 32. nr.; 2013, 218. nr.).

19. Šo noteikumu 12.2. apakšpunktā minētos datus par zvērināta tiesu izpildītāja iecirkni, attiecībā uz kuru Izpildu lietu reģistrā nav iekļauta informācija par zvērināta tiesu izpildītāja lietvedībā esošām izpildu lietām iepriekšējā ceturksnī, Latvijas Zvērinātu tiesu izpildītāju padome apkopo, ņemot vērā zvērināta tiesu izpildītāja rakstiski iesniegtu informāciju par iepriekšējā ceturksnī iecirknī izpildei iesniegto izpildu dokumentu skaits izpildu lietās, kurās saskaņā ar likumu piedzinējs ir atbrīvots no sprieduma izpildes izdevumu samaksas zvērinātam tiesu izpildītājam. Šajā punktā minēto informāciju zvērināts tiesu izpildītājs apkopo un iesniedz Latvijas Zvērinātu tiesu izpildītāju padomē līdz katra gada janvāra, aprīļa, jūlija un oktobra piektajam datumam. Informācijas neiesniegšanas gadījumā kompensācija par kārtējo ceturksni netiek aprēķināta un izmaksāta.

20. Šie noteikumi stājas spēkā vienlaikus ar attiecīgā grozījuma Civilprocesa likuma 567. panta ceturtajā daļā spēkā stāšanos, kas Ministru kabinetam nosaka deleģējumu noteikt kārtību kompensācijas apmēra noteikšanai un izmaksāšanai zvērinātam tiesu izpildītājam gadījumos, kad piedzinējs ir atbrīvots no sprieduma izpildes izdevumu samaksas.

Ministru prezidents V. Dombrovskis

Tieslietu ministrs J. Bordāns

Iesniedzējs:  
tieslietu ministrs J.Bordāns

13.12.2013 13:15

1348

E. Timpare

67036829, evija.timpare@tm.gov.lv